Tove Videbæk (KRF), 2000-05-24:
Tobakkens tal ser sorte ud.
Danskerne er et af de mest rygende folkefærd i den vestlige verden, og af alle verdens kvinder ryger gruppen af danske kvinder allermest.
Tobakken er nu den største enkeltstående dødsårsag i Danmark med 13.000 ofre årligt.
Den kræver næsten dobbelt så mange ofre som de ni andre dødsårsager på dødens topti tilsammen.
Ja, tobakken er den største dræber af alle. Hvert tredje dødsfald mellem 35 og 70 år skyldes rygning, og hver anden ryger dør 16 år for tidligt.
En stor gruppe danskere dør, mens de endnu er 30, 40, 50 år, og det er ofte efter svær sygdom, som forud har ødelagt mange år af deres liv.
Og videre: 1.000 kvinder får hvert år lungekræft, 2.000 mænd får lungekræft hvert år, og 95 procent dør af det.
250.000 danskere har rygelunger, og 3.000 af dem dør hvert år.
Hver dag dør 1.400 mennesker i Europa på grund af rygning.
Det svarer til, at der dagligt skulle styrte tre fyldte jumbojet ned og alle passagerer omkomme.
Det var en masse grimme tal.
I debatten fremføres undertiden i stedet, at livskvalitet er vigtigere end livslængde, og en længere middellevetid og forbedret livskvalitet bliver sat op som modsætninger. Et langt liv skulle være ensbetydende med kedsomhed og tristesse i modsætning til det korte, usunde, men spændende liv. Men tankegangen er jo basalt set urimelig.
En lang levetid er alt andet lige udtryk for trivsel, mens en kort levetid i sagens natur ofte afspejler et liv med sygdom og tidlig død.
Enhver, der har haft sin gang på en sygehusafdeling, vil vide, at en kort middellevetid kan indeholde mange lidelser.
Ikke alene dør rygerne flere år for tidligt, men i årene op til døden plages de af diverse rygerrelaterede sygdomme.
De hospitalsindlægges mere end ikkerygere.
De er flere dage på hospitalet end ikkerygerne.
De får flere komplikationer i forbindelse med operationer end ikkerygerne.
Og dermed forsømmer de naturligvis også deres arbejde, deres hobbyer, familie osv. mere.
Ud over det må ens eget velvære jo også blive nedsat under udvikling af diverse rygerrelaterede sygdomme, for disse sygdomme kommer jo ikke lige på en dag.
Derfor er det også, at 500.000 rygere i Danmark hvert år forsøger at kvitte smøgerne.
Folk forsøger virkelig helhjertet gang på gang at holde op, og heldigvis findes der mange forskellige muligheder for at få hjælp og støtte i denne kamp, men deres beslutning kæmper imod afhængigheden, og ofte er det afhængigheden, der vinder.
Deres kamp imod rygeriet gøres unødigt vanskeligere på grund af de afhængighedsskabende stoffer, som tobaksindustrien putter ind i cigaretterne.
Der er en lang række stoffer i cigaretterne, som skaber stærk afhængighed hos brugerne.
Og hvorfor er det nu, at industrien putter disse stoffer i tobakken?
Jo, ene og alene for at skabe afhængighed og fastholde rygerne, så industrien dermed får livslange, loyale, trofaste kunder, der køber tobaksindustriens livsfarlige varer.
Denne vare, tobakken, som er så utrolig omkostningstung både helbredsmæssigt, menneskeligt, økonomisk og samfundsmæssigt, må vi i Folketinget kunne blive enige om at lave nogle rammer omkring og sætte nogle grænser op for.
Den tidligere sundhedsminister har udtalt, at han ønsker, at rygning i Danmark skal falde med 10 pct.